La responsabilitat civil cobreix les reparacions i indemnitzacions que l'assegurat hagi de pagar per danys materials i personals causats a tercers accidentalment.
Aquests danys poden tenir lloc tant dins com fora de l'habitatge (una teula que cau i fa mal a algú, un parquet aixecat que provoca una ensopegada) i poden tenir l'origen en la mateixa casa o ser a causa directament de l'assegurat o dels membres de la família que resideixen a l'habitatge. Per exemple, si el teu fill ha trencat el vidre d'un veí, tu en seràs el responsable i, per tant, se te'n reclamarà la reparació.
Més enllà de les avaries i desperfectes causats pel contingut o el continent, com poden ser curtcircuits o trencaments de canonades, aquesta pòlissa també pot cobrir els danys que provoquin els animals domèstics (sempre que no es tracti de gossos potencialment perillosos), els causats durant la pràctica d'esport com a aficionat, una intoxicació alimentària que causis a un convidat, etc.
En cas que l'habitatge estigui llogat, l'arrendador només és responsable dels danys causats pel continent o el contingut de propietat seva, per la qual cosa no és civilment responsable dels danys causats a tercers que cometi l'arrendatari. De manera que, independentment que el propietari de la llar també inclogui aquesta cobertura a la seva pòlissa, és el llogater qui ha de cobrir la seva pròpia responsabilitat civil.